P. Paška, predseda NR SR: (2008-05-21):
Myslím, že mi pán Mikloš tak trošku nahral, pretože je to také symptomatické a budem o tom hovoriť, ako dnes niektorí kolegovia znevažujú úroveň, postavenie tejto z pohľadu demokracie a ochranou záujmov občanov najvýznamnejšej inštitúcie, a ja dúfam, že sa nám podarí so všetkými tými bez ohľadu, či sú z koalície, alebo z opozície udržať vážnosť tejto inštitúcie, bez ohľadu na to, či sa niektorým politikom zdá výhodnejšie, možno aj vzhľadom na to, že už nemajú čo povedať, ohrozovať aj taký vážny inštitút, ako je slovenský parlament a Národná rada Slovenskej republiky. Sme v 160. výročí prvej Slovenskej národnej rady a myslel som si, že po dvoch rokoch na poste predsedu nebudem musieť takým elementárnym spôsobom, ako sa to pokúsim urobiť aj teraz, hodnotiť prístup a zneužívanie časti mediálneho prostredia a opozície na dehonestáciu slovenského parlamentu. To všetko, čo sa deje za posledné dni ma utvrdzuje v tom, že je asi potrebné aj takýmto možno neštandardným spôsobom zaujať postoj. Dva dni som sa snažil médiám vysvetliť, že rámce konania každého z vás, pretože všetci sme na jednej lodi, dámy a páni, sú veľmi jasne definované Ústavou Slovenskej republiky a zákonom o rokovacom poriadku. Je to, ako keby sme hádzali hrach na stenu. Možno aj preto, že niektorým z vás veľmi záleží na tom, aby táto inštitúcia, ktorá po roku 2006 výrazne, a podopriem to faktmi a číslami, výrazne zvýšila svoju dôveryhodnosť, nebola dôveryhodná, aby bola nástrojom politického boja, aby nebola tým miestom, kde občan chodí s dôverou a čaká, že budeme prijímať zákony, ktoré zvyšujú kvalitu života. Dovoľte všetkým tým, ktorí si myslia, že hovorím o čomsi, čo nie je pravda dať do pozornosti, a používam to už po niekoľkokrát, prieskumy inštitúcie, ktorú snáď nikto ani vy, páni z opozície, nebudete spochybňovať, a to je Eurostat, ktorý konštatoval, že po voľbách v roku 2006 sa zvýšila dôveryhodnosť Národnej rady Slovenskej republiky o 11percentuálnych bodov z 27 na 38 %. Kto to, dámy a páni, má dnes taký záujem dehonestovať a spochybňovať Národnú radu? Tí, ktorí korumpovali a kupovali poslancov? (Reakcie v pléne, potlesk.) Tí, ktorí vládli len na základe toho, že nikto, a nie občania, ale predstavitelia politických strán ani len netušili, kto kedy zdvihne za koho ruku a kto bude hlasovať za aký program. Kto má taký záujem? Ja si pamätám, sedel som tu v opozícii a boli tu lídri, ktorí hovorili o nedôveryhodnosti, o vierolomnosti. Kto je ten vierolomný? Títo ľudia majú dnes vytvárať na Slovensku u občanov pocit, že Národná rada je inštitúcia, ktorú treba dehonestovať, ktorú treba opäť vrátiť tam, kde boli za ich vládnutia, aby jej nikto nedôveroval. Ja som tu dva roky a chcem vás ubezpečiť, že konám v rámci ústavy a konám v rámci zákona o rokovacom poriadku. Chcem sa vás spýtať, kto dal právo používať ako kategorický imperatív, ako absolútne pravdy médiám čosi, a sú tu právnici, dámy a páni, čo má výrazne trestnoprávny charakter aj s definíciou bez toho, aby o tom rozhodol ktokoľvek iný, ako sú príslušné orgány. To sa budeme tváriť, že my to nepotrebujeme? Že niekto bude rozhodovať za nás a o nás? Chcem vás požiadať, aby sme nepripustili takúto hru. A hovorím teraz s plnou vážnosťou to, čo som hovoril aj  médiám, ale bez toho, aby na to akokoľvek reagovali. Táto Národná rada je dôveryhodná. A je dôveryhodná, viete prečo? Pretože pre väčšinu ľudí, a to je nespochybniteľný fakt, ja viem, že vás to pán Dzurinda znervózňuje, ale pre  nespochybniteľne väčšinu ľudí táto vláda a tento parlament je dôveryhodná, pretože prijíma zákony, ktoré výrazným spôsobom na rozdiel od vášho vládnutia zlepšili kvalitu ich života.  A bude to tak (potlesk) aj preto, že sú tu stále, dámy a páni, ľudia, ktorých si nesmierne vážim a ktorí, keď príde na lámanie chleba na rozdiel od vás neutekajú ako potkany z potápajúcej sa lode a ktorí nemenia svoj názor zvečera do rána. Prešli sme za dva roky veľmi komplikovaným obdobím, neboli to ľahké debaty o zdravotníctve, o sociálnom systéme, o mladých a nakoniec aj o našej európskej  budúcnosti. Pán Dzurinda, ja som neutekal z tejto sály a ako väčšina kolegýň a kolegov a zdvihli ruku, zdvihli za Schengen, za našu európsku budúcnosť a za euro. A ja som presvedčený, že bez ohľadu na to, čo si niektoré médiá, a ponechajme stranou prečo, či sa tak rozhodla redaktorka, alebo šéfredaktor, alebo majiteľ, alebo jednoducho len preto, že majú iné zafarbenie rozhodla sprostredkovať občanom. My budeme sprostredkovávať náš program a budeme ho aj plniť. A som presvedčený, dámy a páni, že budeme naďalej počúvať ľudí a nebudeme sa hrať na demokratov ako niektorí z vás. Viete, keď počúvam a čítam o tom, ako je táto inštitúcia nedôveryhodná, no, ja si nepamätám, že by niekto zabránil komukoľvek z vás, dámy a páni, prejaviť svoj názor. Ja si nepamätám, aby sme tu niekoho vylučovali. Ja si nepamätám, že by sme dokonca rušili strany, že by sme dokonca zriaďovali previerkové komisie, ktoré sa majú zaoberať tým, či niekto má iný názor, alebo nemá iný názor. My jednoducho robíme to, na čo máme mandát od ľudí a ja, kým budem v tejto pozícii, urobím všetko preto, aby táto Národná rada bola naďalej taká dôveryhodná, ako dôveryhodná je, pretože o tom svedčia  čísla, o ktorých nespochybniteľne hovoria aj európske inštitúcie. A teraz dovoľte malé extempore, pretože sa celá táto konštrukcia dostala do podoby na základe akýchsi indícií. Viete, dozvedel som sa, že bránime slobodnému prístupu k informáciám, že bránime slobodnému prístupu k záznamom z rokovania, že bránime dokonca k sprístupneniu akýchkoľvek dokumentov. No, mne to nie je známe a som presvedčený, že všetko to, ako funguje táto Národná rada, je 24 hodín prístupné všetkým občanom. Všetkým tým, ktorí majú úprimný záujem sa pozrieť, ako to funguje. Nie tým, ktorí chcú škodiť za každú cenu, lebo nemajú tému, všetkým tým, ktorí si myslia, že sú nenahraditeľní, a všetkým tým, ktorí si myslia, že bez nich to jednoducho nepôjde, lebo  ich  pravda je tá jediná, ktorú môžeme používať. A tak dovoľte také malé odbočenie. Hovoríme o tom, a dúfam, že ma médiá počúvajú, pretože titulky hovorili jasne. Podvod, na základe čoho kryjeme podvod, Národná rada je nedôveryhodná, podpisy, účasť na hlasovaní. Spýtam sa toho, ktorý najviac kričí. A mám toho z histórie rokovania Národnej rady viac, ale  predpokladám, že ak použijem tie isté  indície, na základe ktorých sa dnes ocitli na titulkách tvrdé, tvrdé hodnotenia Národnej rady, že aj zajtra budú z médií také objektívne. Pán Dzurinda, predstavte si, že takisto vykazujete podpisy na prezenčných listinách a nehlasovali ste. Boli ste v Národnej rade, neboli ste v Národnej rade? Kto vás videl? Robili ste, mám začať skúmať. (Rekcie z pléna.) Áno? Pán Pado, pani Žitňanská. Viete, ja sa pozriem len na dva podpisy, ktoré sú diametrálne odlišné. Napríklad z 13. 9. 2007. Veľmi rád poskytnem médiám aj iné prezenčné listiny, vás, pán Dzurinda, a predstavte si a nehlasovali ste. Predstavte si nehlasovali ste. (Ruch v sále.) Dámy a páni, chcem všetkých tých, ktorým záleží na dobrom mene slovenského parlamentu požiadať, aby všade tam, kde došlo k porušeniu zákona a preukázateľne a sme boli razantní a striktní a chcem vám povedať, že to kedykoľvek urobím. A vy to veľmi dobre viete, sedia tu tí, ktorí boli vo vedení parlamentu, že tie rámce, ako som povedal, sú vymedzené ústavou a zákonom o rokovacom poriadku. A kedykoľvek to urobím voči komukoľvek. Ak sa preukáže, že boli naplnené podmienky porušenia týchto právnych noriem, budem konať. Ale nie základe indícií a zbožného priania opozičných politikov alebo médií, ktorí za každú cenu potrebujú túto Národnú radu, ktorá má dvojnásobnú dôveryhodnosť, ako mala za vašej vlády, dostať v očiach ľudí opäť tam, kde ste ju dostali vy so svojím prístupom a korumpovaním a kupovaním poslancov a prijímaním zákonov, ktoré vrhli Slovensko do podoby banánovej republiky. (Potlesk.) Ja chcem sľúbiť všetkým tým, ktorí mi dali dôveru, že bez ohľadu na to,  čo sa tu bude diať, budem konať len a len v rámcoch ústavnosti a zákona. Ďakujem pekne. (Potlesk.)